**Študijné materiály – Nemlčať je zlato!**

Držíte v rukách študijné materiály určené pre zamestnancov, ktoré sú zamerané na to, ako a prečo oznamovať protiprávne konanie, ktoré ohrozuje verejný záujem. Obsahujú potrebné informácie a modelové situácie, ktoré vám pomôžu zvoliť správny postup v prípade, že sa stretnete na pracovisku s niečím nezákonným.

1. **Oznamovanie má zmysel**

Protispoločenské správanie nás pripravuje o príležitosť rozvíjať našu krajinu, skvalitňovať služby (mať napríklad kvalitnejšie školstvo či zdravotníctvo, rýchlejšie konania / rozhodnutia štátnych orgánov), ale tiež mať k nim rovnaký prístup, na čo máme všetci bezpochyby právo.

Našťastie, na Slovensku dochádza k zlepšovaniu vnímania oznamovania porušovania zákonov. Na základe prieskumu, ktorý urobila agentúra Focus pre Úrad na ochranu oznamovateľov, až 58 % Slovákov a Sloveniek by malo pozitívny názor na svojho kolegu, ktorý by sa rozhodol oznámiť nezákonnú činnosť, s ktorou sa stretol na pracovisku.[[1]](#footnote-2)

Povzbudivé sú aj ďalšie dáta z prieskumu, ktoré hovoria o tom, že 61 % obyvateľov Slovenska by bolo potencionálne ochotných oznámiť nekalé praktiky, na ktoré narazili pri práci. Pozitívne možno vnímať aj výsledky Globálneho barometra korupcie z roku 2021, podľa ktorého si väčšina Slovákov (77 %) myslí, že aj jednotlivec môže zamedziť korupcii.[[2]](#footnote-3)

Oznamovanie protispoločenského správania by mala byť samozrejmosť a nie je to „udávanie“ ako to často niektorí ľudia (možno účelovo) interpretujú. Upozorniť na porušovanie zákonov nie je "bonzáctvo", ale odvážny a spoločensky zodpovedný čin. Oznamovatelia to nerobia pre to, aby niekomu uškodili alebo získali nejakú osobnú výhodu. Práve naopak, chcú zabrániť škode a ochrániť verejný záujem, teda záujmy nás všetkých.

1. **Definovanie základných pojmov**

**Zodpovednú osobu** chápeme ako osobu plniacu úlohy, ktoré vyplývajú zamestnávateľovi zo zákona o ochrane oznamovateľov protispoločenskej činnosti. To znamená, že prijíma, eviduje a preveruje oznámenia o protispoločenskej činnosti zamestnancov.

**Protispoločenskú činnosť** chápeme ako konanie, ktoré je trestným činom, priestupkom alebo iným správnym deliktom, alebo pôsobí negatívne na spoločnosť tým, že ohrozuje verejný záujem.

Môže ísť napríklad o toto konanie:

* trestný čin poškodzovania finančných záujmov EÚ
* trestný čin machinácií pri verejnom obstarávaní a verejnej dražbe
* trestné činy verejných činiteľov
* trestné činy korupcie
* iné trestné činy
* priestupky a iné správne delikty

**Oznámenie** je dobromyseľné uvedenie skutočností, ktoré oznamujeme prokuratúre, správnemu orgánu, Úradu na ochranu oznamovateľov alebo svojmu zamestnávateľovi, o ktorých sme sa dozvedeli v súvislosti s výkonom našej práce a týkajú sa protispoločenskej činnosti. Synonymom oznamovania podľa zákona č. 54/2019 Z. z. o ochrane oznamovateľov protispoločenskej činnosti je aj anglický pojem whistleblowing.

**Konflikt záujmov** je situácia, keď súkromný záujem môže vplývať na nezávislé plnenie úloh vykonávaných vo verejnom záujme. Teda situácie, ktoré môžu ohroziť nestrannosť a nezávislosť v rozhodovaní, a tým aj reputáciu či finančné zdravie organizácie.

**Vnútorný systém oznamovania** protispoločenskej činnosti (interná smernica) je špecifický pre každú inštitúciu. Detailne popisuje postup ako urobiť oznámenie. Teda, aké informácie sú potrebné pre jeho úspešné preverenie. Tu je potrebné sa pristaviť pri niekoľkých dôležitých bodoch:

* *Prečo je lepšie, ak sa pod oznámenie podpíšete a nepodáte ho anonymne?*

V prípade potreby doplnenia informácií je opätovné kontaktovanie anonymného zdroja komplikovanejšie a môže to predĺžiť dobu preverovania oznámenia. V prospech neanonymného podania hovorí aj fakt, že môžete získať tzv. status chráneného oznamovateľa, vďaka čomu vás vie Úrad na ochranu oznamovateľov chrániť aj preventívne. Samozrejme, zodpovedná osoba má za každých okolností povinnosť preverovať oznámenie tak, aby sa oznamovateľ nemusel obávať prezradenia identity a represálií.

Každopádne, ak sa obávate, je vždy lepšie oznámiť porušovanie zákona na pracovisku aspoň anonymne ako vôbec. V tomto prípade je však obzvlášť dôležité uviesť podrobne všetky informácie a podklady, ktorými disponujete, aby oznámenie mohlo byť riadne preverené.

* *Je konanie, ktoré chcete oznámiť, skutočne protispoločenská činnosť alebo je to skôr sťažnosť na niečo, čo vám osobne prekáža?*

Pred podaním oznámenia je potrebné sa zamyslieť, či konanie, ktoré chcete oznámiť, spadá do kategórie trestných činov či správnych deliktov. Prípadne, či presahuje záujmy jednotlivca a má negatívny dopad na celú spoločnosť, a teda ohrozuje verejný záujem. Ak áno, tak je určite potrebné oznámenie podať. Ak nie, pravdepodobne ide o sťažnosť, ktorú zvyčajne rieši personálne oddelenie / odbor sťažností inštitúcie.

**Preverenie oznámenia** je úkon, ktorý má mať svoj presný postup a proces. Oznámenie môžete podať dvoma kanálmi: externe a interne.

Externé podanie možno podať na prokuratúre, správnych orgánoch, Úrade na ochranu oznamovateľov alebo príslušných orgánoch EÚ.

Interné oznámenie podávate zodpovednej osobe na pracovisku (elektronicky, poštou alebo ústne). Celý postup interného oznámenia a jeho následného preverenia je popísaný vo vnútornej smernici o podávaní a preverovaní oznámení.

**Úrad na ochranu oznamovateľov** je nezávislý orgán štátnej správy s celoštátnou pôsobnosťou, ktorý chráni vaše práva a oprávnené záujmy v prípade, že sa stanete oznamovateľom protispoločenskej činnosti. Inak povedané, úrad dbá na to, aby ste ako oznamovatelia boli chránení proti zamýšľaným, prípadne už vykonaným represáliám zo strany zamestnávateľa.

1. **Čo a ako oznámiť? Aká je ochrana oznamovateľa?**

Na uvedené otázky vám odpovieme pomocou modelových prípadov.

Modelový prípad číslo 1:

*Zamestnanec Ján, ktorý pracuje na odbore verejného obstarávania štátneho podniku, sa domnieva, že práve prebehnuté výberové konanie na upratovacie práce bolo zmanipulované a zmluvne dohodnutá zákazka predražená. Zo súťaže bol totiž vylúčený uchádzač s lepšou cenovou ponukou na základe banálneho dôvodu, ktorý nemohol ovplyvniť výsledok súťaže. Vďaka tomu vyhrala konkrétna firma, ktorá mala s podnikom uzavretú zmluvu aj v minulosti. Podľa Jána za tým stojí priamo vedúci jeho odboru, pretože si na spoločných rokovaniach s upratovacou firmou všimol, že má mimoriadne priateľský vzťah s majiteľom tejto firmy. Napriek tomu sa rozhodne oznámiť to.*

Vytvorí oznámenie, ktoré je čitateľné, zrozumiteľné a formulované tak, aby bolo zrejmé, o akú protispoločenskú činnosť ide.

Obsahuje:

* Detailný popis skutku (čo sa stalo, kde, kedy, kto a čo oznamovateľa viedlo k podozreniu)
* Existujú nejakí svedkovia? Ak áno, kto?
* Má oznamovateľ k dispozícii podklady a dôkazy?
* Hovoril oznamovateľ o tejto skutočnosti s niekým? Ak áno, s kým?
* Totožnosť a kontaktné údaje oznamovateľa. Ak sa rozhodne ostať v anonymite, tak kontaktné údaje (napr. novovytvorený mail, ktorý používa iba na podanie oznámenia)

*Podá oznámenie zodpovednej osobe, ktorá zvolá  zasadnutie tzv. protikorupčnej jednotky, ktorá je určená na preverovanie oznámení. Jej členovia sa oboznámia s podnetom a vylúčia, že by bol niektorý z nich v konflikte záujmov. Následne začnú prípad preverovať. Od vedúceho odboru verejného obstarávania si vyžiadajú dokumentáciu k tendru, pričom si vytvoria legendu, že robia štandardný audit pri náhodne vybratých zákazkách, aby nenadobudol vedúci pracovník podozrenie a oznamovateľ tak bol chránený.*

* Po prijatí oznámenia dostane oznamovateľ do 7 dní potvrdenie o jeho prijatí.
* Oznámenie musí byť prešetrené do 90 dní od notifikácie o prijatí oznámenia.

*Preverovaním podkladov k súťaži zistili, že podmienky účasti boli tak úzko šité, že sa prihlásili len dve firmy. Porovnaním cien služieb zase odhalili, že upratovacej firme by mali platiť dvakrát viac ako sú trhové ceny. Požiadajú o stanovisko vedúceho odboru pre verejné obstarávanie, ktorý trvá na tom, že v čase vyhlásenia súťaže išlo o štandardné ceny a súťažné podmienky boli podľa neho v poriadku. Protikorupčná jednotka však popri tom skúmala prípadné motivácie vedúceho zamestnanca aj rozhovorom s jeho spolupracovníkmi a zistila, že vo firme, ktorá získala predraženú zákazku, pracuje na manažérskej pozícii jeho sestra.*

* Oznámenie sa potvrdilo, a preto je potrebné v organizácii čo najskôr navrhnúť a prijať také opatrenia, ktoré podobnému konaniu do budúcna zamedzia.

*Zápisnicou z preverovania o tom protikorupčná jednotka upovedomí štatutára, pričom mu navrhne aj nápravné opatrenia. Oznamovateľ je informovaný o záveroch preverenia jeho oznámenia.*

* Ak však má protikorupčná jednotka podozrenie, že ide o trestný čin, zodpovedná osoba sa obráti na orgány činné v trestnom konaní.
* Ako následok takéhoto protispoločenské správania môže byť aj ukončenie pracovného pomeru so zamestnancom, ktorý pochybil.
* Oznamovateľ je o výsledkoch preverovania informovaný v rámci 90 dňovej lehoty určenej na preverenie oznámenia.

Modelový prípad číslo 2:

*Oznamovateľ z nášho modelového prípadu číslo 1 nevie o tom, že môže požiadať o tzv. status chráneného oznamovateľa. Vedúci odboru, pod ktorý spadá, sa ho rozhodne prepustiť (preradiť ho na menej platené miesto, prípadne mu zobrať benefity a pod.), a tým sa mu „pomstiť“ za podanie oznámenia o pochybnom tendri. Oznamovateľ nestráca hlavu a obráti sa na Úrad na ochranu oznamovateľov.*

* Oznamovateľ do 15 dní od doručenia výpovede (oznámenia úkonu) požiada Úrad na ochranu oznamovateľov o jej pozastavenie.
* Úrad bezodkladne preskúma jeho žiadosť, požiada aj o stanovisko zamestnávateľa a preverí celkové okolnosti prípadu oznamovateľa.
* Úrad žiadosti oznamovateľa nevyhovie, ak zamestnávateľ preukáže, že výpoveď / daný negatívny úkon nemá žiadnu príčinnú súvislosť s oznámením.
* Ak zamestnávateľ nepreukáže, že výpoveď nedal oznamovateľovi práve v súvislosti s jeho oznámením, úkon na 30 dní pozastaví. Počas tejto doby oznamovateľ môže podať žiadosť na súd o  vydanie neodkladného opatrenia. Neodkladným opatrením súd môže rozhodnúť, že znovu pozastaví výpoveď, a to až do času, kým sa nerozhodne o tom, či je výpoveď platná. Až do finálneho rozhodnutia súdu o ne/platnosti výpovede ostáva oznamovateľ ďalej zamestnaný a dostáva mzdu.
* Oznamovateľ môže požiadať Centrum právnej pomoci, aby mu pridelil advokáta na zastupovanie pred súdom. Náklady na advokáta v takýchto prípadoch znáša štát.

Modelový prípad číslo 3:

*Oznamovateľ z nášho modelového prípadu číslo 1 sa pred podaním oznámenia obáva, že voči nemu budú realizované odvetné opatrenia zo strany nadriadeného a rozhodne sa požiadať o ochranu.*

* Oznamovateľ môže požiadať o ochranu pri podávaní oznámenia, ale aj počas procesu jeho prešetrovania.
* Žiadosť podáva oznamovateľ písomne alebo ústne do zápisnice orgánu, ktorý je príslušný na konanie, v tomto modelovom príklade prokurátorovi.
* Ak prokurátor zistí, že ako oznamovateľ ste urobili kvalifikované oznámenie, bezodkladne vám poskytne ochranu, o ktorej informuje Vášho zamestnávateľa.

*Vedúci odboru, pod ktorý spadá chránený oznamovateľ, sa ho rozhodne prepustiť (preradiť ho na menej platené miesto, prípadne mu zobrať benefity a pod.), a tým sa mu „pomstiť“ za podanie trestného oznámenia o pochybnom tendri. Oznamovateľ nestráca hlavu a obráti sa na Úrad na ochranu oznamovateľov.*

* Zamestnávateľ podáva žiadosť o udelenie súhlasu s pracovnoprávnym úkonom na Úrad na ochranu oznamovateľov, čo mu vyplýva ako povinnosť zo zákona 54/2019 Z. z. o ochrane oznamovateľov protispoločenskej činnosti.
* Úrad rozhodne do 30 dní na základe žiadosti zamestnávateľa a vyjadrenia chráneného oznamovateľa. Úrad udelí súhlas s navrhovaným pracovnoprávnym úkonom iba vtedy, ak zamestnávateľ preukáže, že navrhovaný pracovnoprávny úkon nemá žiadnu príčinnú súvislosť s kvalifikovaným oznámením. Inak žiadosť zamietne.
* Právny úkon, na ktorý úrad neudelil súhlas, je neplatný.

1. Dokument dostupný na: [komentar-maj-2022.pdf](file:///C:/Users/IvanaKlimová/Desktop/Podklady,%20analyzy/komentar-maj-2022.pdf) [↑](#footnote-ref-2)
2. [GCB-EU-2021-National-results.xlsx (live.com)](https://view.officeapps.live.com/op/view.aspx?src=https%3A%2F%2Ffiles.transparencycdn.org%2Fimages%2FGCB-EU-2021-National-results.xlsx&wdOrigin=BROWSELINK) [↑](#footnote-ref-3)